Twee sterf in skietery by kuierplekArgieffoto (Foto: SAPD, Facebook) Twee mense, ŉ man en ŉ vrou, is Vrydagaand in ŉ voorval by ŉ kuierplek in Stellenbosch doodgeskiet. Volgens ŉ ooggetuie het die voorval glo by Cubana plaasgevind en het twee gewapende mans ingestap en lukraak op die klante geskiet. Kapt. FC van Wyk, provinsiale polisiewoordvoerder van die Wes-Kaap, het die skietery bevestig en by navraag aan Maroela Media gesê die voorval het by ŉ kuierplek in Pleinstraat plaasgevind. “ŉ 30-jarige vrou en ŉ 40-jarige man is tydens die voorval noodlottig gewond en ŉ ander vrou is geskiet en gewond.” Hy het gesê die vrou wat gewond is, is na ŉ hospitaal geneem vir mediese behandeling. Die polisie ondersoek twee sake van moord en ŉ saak van poging tot moord. Die polisie het ŉ beroep gedoen op enigiemand wat die polisie in hul ondersoek kan bystaan om Crime Stop by 08600 10111 te bel. Dit is nie dadelik bekend of die skietery verband hou met bendegeweld of met onlangse skietvoorvalle by nagklubs in Kaapstad nie. Brig. Neil Oliver, provinsiale hoof van die Valke, het verlede week gesê die Valke neem met kommer kennis van onderduimse aktiwiteite in die nagklubbedryf en die eenheid hou die situasie fyn dop. Dit volg nadat die Valke ondersoeke oorgeneem het ná ŉ skietvoorval by Coco Nightclub in Kaapstad se middestad in Mei vanjaar en Café Caprice in Kampsbaai in April vanjaar. “Die Valke se georganiseerdemisdaadeenheid het die sake oorgeneem nadat dit duidelik geword het dat die voorval verbind word met ŉ beweerde bakleiery in die nagklubbedryf in die Wes-Kaap,” het kapt. Lloyd Ramovha, woordvoerder van die Valke, verlede week gesê.